Page:Laws of the Earliest English Kings.djvu/56

40 10. [Be reaflac.]

Gif hwa binnan þam gemærum ures rices reaflác ⁊ niednæme dó, agife he ðone reaflac ⁊ geselle LX scill. to wite.

11. [Be landbygene.]

Gif hwa his agenne geleod bebycgge, ðeowne oððe frigne, ðeah he scyldig sie, ofer sæ, forgielde hine his were [⁊ wið Godd deoplice bete].

12. [Be gefangenum ðeofum.]

Gif ðeof sie gefongen, swelte he deaðe, oððe his lif be his were man aliese.

13. [Be þam þe heore gewitnesse geleogað.]

Gif hwa beforan biscepe his gewitnesse ⁊ his wed aleoge, gebete mid CXX scill.

§ 1. [(Be) hloðe.]

Ðeofas we hatað oð VII men; from VII hloð oð XXXV; siððan bið here.

14. Se ðe hloþe betygen sie, geswicne se hine be CXX hida oððe swa bete.

15. [Be herge.]

Se ðe hereteama betygen sie, he hine be his werliese oððe be his were geswicne.

§ 1. Se að sceal bion healf be huslgengum.

§ 2. Ðeof, siððan he bið on cyninges bende, nah he þa swicne.

16. [Be ðeofslæge.]

Se ðe ðeof ofslihð, se mot gecyðan mid aðe þæt he hine synnigne ofsloge, nalles ða gegildan.

17. [Be forstolenum flæsce.]

Se ðe forstolen flæsc findeð ⁊ gedyrned, gif he dear, he mot mid aðe gecyðan þæt he hit age; se ðe hit ofspyreð, he ah ðæt meldfeoh.